Το **Seventh Son of a Seventh Son** είναι ο έβδομος στούντιο δίσκος του βρετανικού χέβι μέταλ συγκροτήματος Iron Maiden, ο οποίος κυκλοφόρησε σε μορφή δίσκου βινυλίου και CD στις 11 Απριλίου 1988 μέσω της δισκογραφικής εταιρείας "ΕΜΙ".

Το 1995, επανεκδόθηκε σε μορφή διπλού CD, το οποίο περιείχε εννέα επιπλέον κομμάτια.

Ιστορία του δίσκου
------------------

Στις αρχές του 1988, οι Iron Maiden μετέβησαν στα "Musicland Studios" του Μονάχου για την ηχογράφηση του διαδόχου του "*Somewhere In Time*". Ο σκοπός ήταν ο δίσκος να έχει μία κοινή στιχουργική κατεύθυνση. Η ιδέα του "έβδομου υιού του έβδομου υιού" ήρθε όταν ο μπασίστας και βασικός συνθέτης του σχήματος διάβασε το φανταστικό διήγημα του Όρσον Σκοτ Καρντ, "*Seventh Son*". Όλα τα τραγούδια του δίσκου μιλούν για τη μάχη του καλού με το κακό.

Από ηχητικής άποψης, ο δίσκος αποτελεί μία εξέλιξη του νέου ήχου τον οποίο παρουσίασαν στο προηγούμενο άλμπουμ τους, με πλήκτρα να προστίθενται σε αρκετά τραγούδια. Το εξώφυλλο του "*Seventh Son of a Seventh Son*" δημιουργήθηκε και πάλι από τον Ντέρεκ Ριγκς και παρουσιάζει τον Έντι σε ένα πολικό τοπίο να κρατάει ένα μωρό στο αριστερό του χέρι, ενώ το κεφάλι του φλέγεται. Το τοπίο ήταν εμπνευσμένο από πίνακες του Γκυστάβ Ντορέ και το φλεγόμενο κεφάλι από τον μουσικό Άρθουρ Μπράουν.

Ο δίσκος κυκλοφόρησε στις 11 Απριλίου του 1988, είκοσι ημέρες μετά την κυκλοφορία του πιο επιτυχημένου, μέχρι τότε, σινγκλ του συγκροτήματος, "*Can I Play with Madness*", το οποίο ανέβηκε στο # 3 στη Μεγάλη Βρετανία. Το "*Seventh Son of a Seventh Son*" σκαρφάλωσε στην κορυφή των βρετανικών τσαρτ και το Top-5 αρκετών ευρωπαϊκών χωρών, ενώ έφθασε και στο # 12 στις Ηνωμένες Πολιτείες. Το άλμπουμ έχει βραβευθεί ως χρυσό στην πατρίδα του συγκροτήματος, στις ΗΠΑ, στη Γερμανία και την Ελβετία ενώ έχει γίνει πλατινένιο στον Καναδά. Ακολούθησαν άλλα τρία σινγκλ, το "*The Evil That Men Do* "τον Αύγουστο του 1988, το "*The Clairvoyant*"το Νοέμβριο και η ζωντανή εκτέλεση του "*Infinite Dreams*" ένα χρόνο αργότερα, τα οποία ανέβηκαν στο Top-10 στη Μεγάλη Βρετανία. Βίντεο κλιπ γυρίστηκαν και για τα τέσσερα σινγκλ του δίσκου.

Το "*Seventh Son of a Seventh Son*" έλαβε ιδιαίτερα θετικές κριτικές με το "AllMusic" να το βαθμολογεί με 4,5 αστερία και το "Metal Archives" να του δίνει μέσο όρο βαθμολογιών 92%. Το "Digital Dream Door" το έχει κατατάξει στη δέκατη θέση των καλύτερων δίσκων του progressive metal, ενώ το βρετανικό περιοδικό "Classic Rock & Metal Hammer" το έχει συμπεριλάβει στη λίστα με τα 200 καλύτερα άλμπουμ της δεκαετίας του '80.

Η περιοδεία για την προώθηση του δίσκου ονομάστηκε "7th Tour of a 7th Tour" και ξεκίνησε με δύο συναυλίες στην Κολωνία της Γερμανίας στις 28 και 29 Απριλίου 1988. Στη συνέχεια, οι Iron Maiden μετέβησαν στη Βόρεια Αμερική για να δώσουν 58 συναυλίες στις Ηνωμένες Πολιτείες και τον Καναδά, από τις 8 Μαΐου μέχρι τις 10 Αυγούστου 1988. Στις 17 Αυγούστου ξεκίνησε το ευρωπαϊκό μέρος της περιοδείας από το "Queen Mary's College" του Λονδίνου, με το συγκρότημα να συμμετέχει στην περιοδεία του φεστιβάλ "Monsters of Rock" μαζί με τους KISS, τους Megadeth, τους Guns N' Roses, τους Anthrax, τους Helloween, κ.α.. Το κομμάτι αυτό ολοκληρώθηκε μετά από 22 εμφανίσεις, στις 5 Οκτωβρίου. Η περιοδεία τελείωσε με 16 συναυλίες στη Μεγάλη Βρετανία, από τα μέσα Νοεμβρίου μέχρι τα μέσα Δεκεμβρίου του 1988.

Ανάλυση στίχων και τραγουδιών
-----------------------------

Η στιχουργική του δίσκου είναι βασισμένη στην ιστορία του "*Seventh Son of a Seventh Son*". Η ιστορία μιλάει για ένα αγόρι το οποίο γεννιέται με μυστηριώδεις δυνάμεις, όπως η μαντική ικανότητα η οποία είναι και η μεγαλύτερη του δύναμη. Για ακαθόριστους λόγους, ο Θεός και ο διάβολος τον θέλουν στο πλευρό τους και μάχονται γι' αυτόν. Τελικά, ο Σατανάς θέλει να τον σκοτώσει όσο είναι ακόμη αγέννητος, λόγω ότι ο Θεός είδε τις προοπτικές του παιδιού. Ο διάβολος έρχεται σε επαφή με τη μητέρα του παιδιού για να το σκοτώσει, αλλά εκείνη του αρνείται και από εκεί και έπειτα ξεκινάει μία μάχη στη ζωή του παιδιού.

Ο διάβολος στέλνει την κόρη του για να τον αποπλανήσει και ο νέος την ερωτεύεται και προσεύχεται γι' αυτήν θεωρώντας ότι ακόμη και αυτή μπορεί να στραφεί προς το καλό. Ο "έβδομος υιός" δολοφονείται από την κόρη του Διαβόλου και στέκεται μπροστά στο Θεό, ενώ το "βιβλίο της ζωής" ανοίγει μπροστά του. Οι στίχοι δείχνουν ότι ο νέος θα λάβει γνώση στον παράδεισο και θα προσεύχεται για την κοπέλα.

Ο δίσκος ξεκινάει με το "*Moonchild*" του οποίου οι στίχοι μιλούν για την αρχαία γνώση η οποία μεταδίδεται στον "έβδομο υιό", ενώ στην εισαγωγή του ο Μπρους Ντίκινσον κάνει μια αναφορά στη μυστικιστική σημασία του αριθμού επτά ανά τους αιώνες. Σε αυτό το τραγούδι ο Σατανάς προσπαθεί να σκοτώσει το παιδί πριν καν γεννηθεί. Ακολουθεί το "*Infinite Dreams*" σε πιο χαμηλούς ρυθμούς από το γρήγορο χέβι μέταλ του "*Moonchild*". Οι στίχοι του κομματιού μιλούν για τον πατέρα του εκλεκτού υιού ο οποίος γνωρίζει ότι θα γεννήσει ένα τόσο σημαντικό παιδί και ότι σύντομα θα πεθάνει.

Τρίτο κομμάτι του δίσκου είναι το "*Can I Play with Madness*", το οποίο παρουσιάζει το νέο σε αναζήτηση απαντήσεων για τα ερωτήματα του, πηγαίνοντας σε έναν "προφήτη" με μία κρυστάλλινη μπάλα. Ο νέος είναι ανίκανος να δει το μέλλον του και το μέντιουμ τον ειρωνεύεται γι' αυτό, αλλά στην πραγματικότητα είναι ανίκανος να δει την πραγματική αλήθεια η οποία είναι ότι δεν υπάρχει κάτι να δει και έχει εξαπατηθεί από τον "προφήτη".

Ο τίτλος του "*The Evil That Men Do*" είναι βασισμένος στην ατάκα του Γουίλιαμ Σέξπιρ από το έργο του "*Ιούλιος Καίσαρ*", "The evil that men do lives after them, the good is oft interred with their bones" (*Το κακό που οι άνδρες κάνουν τους ακολουθεί στη ζωή τους, ενώ το καλό είναι ενταφιάζεται στα κόκαλά τους*).

Ακολουθεί το ομώνυμο δεκάλεπτο κομμάτι, ένα από τα τραγούδια του συγκροτήματος με πολλά progressive στοιχεία, αλλαγές στο ρυθμό και τη μελωδία αλλά και έντονη χρήση πλήκτρων. Το "*The Prophecy*" του οποίου οι στίχοι παρουσιάζουν τον εκλεκτό υιό να μαθαίνει το μέλλον και να προσπαθεί να προειδοποιήσει τους πάντες για μία επικείμενη καταστροφή. Το "*The Clairvoyant*" είναι επηρεασμένο από το θάνατο του μέντιουμ Ντόρις Στόουκς και ήταν το πρώτο τραγούδι το οποίο γράφτηκε για το δίσκο. Το άλμπουμ κλείνει με το "*Only the Good Die Young*" του οποίου οι στίχοι παρουσιάζουν το νέο να έχει αμφιβολίες για να προχωρήσει στην πραγματοποίηση του προδιαγεγραμμένου σχεδίου λόγω του ότι αυτό προϋποθέτει το θάνατο του. Στο τέλος αρνείται το καλό, αποφασίζοντας να απομακρυνθεί από τις ικανότητες του.

Τραγούδια
---------

| Αρ. | Tίτλος | Συνθέτες | Διάρκεια |
| --- | --- | --- | --- |
| 1. | "Moonchild"   | Andrian Smith, Paul Dickinson | 5:38 |
| 2. | "Infinite Dreams"   | Stephen Harris | 6:08 |
| 3. | "Can I Play With Madness"   | Smith, Dickinson, Harris | 3:30 |
| 4. | "The Evil That Men Can Do"   | Smith, Dickinson, Harris | 4:33 |
| 5. | "Seventh Son of a Seventh Son"   | Harris | 9:52 |
| 6. | "The Prophecy"   | Harris, David Murray | 5:04 |
| 7. | "The Clairvoyant"   | Harris | 4:26 |
| 8. | "Only the Good Die Young"   | Harris, Dickinson | 4:40 |

Θέσεις τσαρτ
------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***Seventh Son of a Seventh Son*** *(άλμπουμ)*
***Επίσημη κυκλοφορία: 11 Απριλίου 1988***

| **Χώρα** | **Θέση** |
| --- | --- |
| **Ηνωμένο Βασίλειο** | **1** |
| **Ολλανδία** | **2** |
| **Ελβετία** | **2** |
| **Νέα Ζηλανδία** | **3** |
| **Σουηδία** | **3** |
| **Νορβηγία** | **3** |
| **Γερμανία** | **4** |
| **Αυστρία** | **6** |
| **Καναδάς** | **11** |
| **Ηνωμένες Πολιτείες** | **12** |
| **Φινλανδία** | **40** |

 | ***Can I Play with Madness*** *(σινγκλ)*
***Επίσημη κυκλοφορία: 20 Μαρτίου 1988***

| **Xώρα** | **Θέση** |
| --- | --- |
| **Ιρλανδία** | **3** |
| **Ηνωμένο Βασίλειο** | **3** |
| **Νορβηγία** | **4** |
| **Ολλανδία** | **6** |
| **Νέα Ζηλανδία** | **7** |
| **Σουηδία** | **12** |
| **Ελβετία** | **23** |
| **Γερμανία** | **23** |
| **Βέλγιο** | **37** |

***The Evil That Men Do*** *(σινγκλ)*
***Επίσημη κυκλοφορία: 1 Αυγούστου 1988***

| **Xώρα** | **Θέση** |
| --- | --- |
| **Ιρλανδία** | **4** |
| **Ηνωμένο Βασίλειο** | **5** |
| **Νορβηγία** | **7** |
| **Νέα Ζηλανδία** | **7** |
| **Ολλανδία** | **23** |

 | ***The Clairvoyant*** *(σινγκλ)*
***Επίσημη κυκλοφορία: 7 Νοεμβρίου 1988***

| **Xώρα** | **Θέση** |
| --- | --- |
| **Ηνωμένο Βασίλειο** | **6** |
| **Ιρλανδία** | **7** |
| **Νέα Ζηλανδία** | **37** |
| **Ολλανδία** | **70** |

***Infinite Dreams*** *(σινγκλ)*
***Επίσημη κυκλοφορία: 6 Νοεμβρίου 1989***

| **Xώρα** | **Θέση** |
| --- | --- |
| **Ιρλανδία** | **6** |
| **Ηνωμένο Βασίλειο** | **6** |
| **Νέα Ζηλανδία** | **20** |

 |

Βραβεία
-------

***Seventh Son of a Seventh Son*** *(άλμπουμ)*

* Ηνωμένο Βασίλειο (*BPI Certification*): Χρυσός
* Ηνωμένες Πολιτείες (*RIAA Certification*): Χρυσός
* Γερμανία (*BVMI Certification*): Χρυσός
* Καναδάς (*CRIA Certification*): Πλατινένιος
* Ελβετία (*IFPI Certification*): Χρυσός

Οι μουσικοί
-----------

Οι μουσικοί οι οποίοι συμμετείχαν στις ηχογραφήσεις του "*Seventh Son of a Seventh Son*" είναι οι εξής:

* Μπρους Ντίκινσον - φωνητικά
* Άντριαν Σμιθ - κιθάρα
* Ντέιβ Μάρεϊ - κιθάρα
* Στιβ Χάρις - μπάσο
* Νίκο Μακ Μπρέιν - τύμπανα

Εξωτερικοί σύνδεσμοι
--------------------

* To "*Seventh Son of a Seventh Son*" στην επίσημη ιστοσελίδα των Iron Maiden Αρχειοθετήθηκε 2013-07-02 στο Wayback Machine.

Παραπομπές
----------

1. ↑  100 Greatest Progressive Metal Albums
2. ↑  Classic Rock & Metal Hammer (UK) - The 200 Greatest Albums of the 80s (2006)

Πηγές
-----

|  |  |
| --- | --- |
| * Allmusic review
* Encyclopaedia Metallum
* Songfacts
* Αρχείο συναυλιών των Iron Maiden
* Βρετανικά τσαρτ
* Σουηδικά τσαρτ
* Αυστριακά τσαρτ
* Ολλανδικά τσαρτ
* Νεοζηλανδικά τσαρτ Αρχειοθετήθηκε 2012-11-11 στο Wayback Machine.
* Ιρλανδικά τσαρτ
* Ελληνικά τσαρτ
 | * Ελβετικά τσαρτ
* Νορβηγικά τσαρτ
* Καναδικά τσαρτ
* Φινλανδικά τσαρτ
* Γερμανικά τσαρτ[*νεκρός σύνδεσμος*]
* Αμερικάνικα τσαρτ
* Βραβεύσεις από την BVMI
* Βραβεύσεις από τη CRIA[*νεκρός σύνδεσμος*]
* Βραβεύσεις από την RIAA[*νεκρός σύνδεσμος*]
 |

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Iron Maiden |
| --- |
|  |
| 
* **Μπρους Ντίκινσον**
* **Ντέιβ Μάρεϊ**
* **Τζάνικ Γκερς**
* **Άντριαν Σμιθ**
* **Στιβ Χάρις**
* **Νίκο Μακ Μπρέιν**

* Πολ Ντι Άνο
* Κλάιβ Μπαρ
* Μπλέιζ Μπέιλι
* Ντένις Στράτον
 |
|  |
| Ηχογραφήσεις σε στούντιο | 
* *Iron Maiden* (1980)
* *Killers* (1981)
* *The Number of the Beast* (1982)
* *Piece of Mind* (1983)
* *Powerslave* (1984)
* *Somewhere In Time* (1986)
* *Seventh Son of a Seventh Son* (1988)
* *No Prayer for the Dying* (1990)
* *Fear of the Dark* (1992)
* *The X Factor* (1995)
* *Virtual XI* (1998)
* *Brave New World* (2000)
* *Dance of Death* (2003)
* *A Matter of Life and Death* (2006)
* *The Final Frontier* (2010)
* *The Book of Souls* (2015)
* *Senjutsu* (2021)
 |
|  |
| Ζωντανές ηχογραφήσεις | 
* *Live After Death* (1985)
* *A Real Live One*  (1993)
* *A Real Dead One* (1993)
* *Live at Donington* (1993)
* *Rock in Rio* (2002)
* *Death on the Road* (2005)
* *Flight 666* (2009)
* *En Vivo!* (2012)
* *Maiden England '88* (2013)
* *The Book οf Souls: Live Chapter* (2017)
 |
|  |
| Συλλογές | 
* *Best of the Beast* (1996)
* *Ed Hunter* (1999)
* *Edward the Great* (2002)
* *Somewhere Back in Time The Best of: 1980 – 1989* (2008)
* *From Fear to Eternity The Best of 1990 – 2010* (2011)
 |
|  |
| Τραγούδια | 
* *The Number of the Beast*
* *Hallowed Be Thy Name*
* *The Trooper*
* *Fear of the Dark*
 |
|  |
| Σχετικά άρθρα | 
* New Wave of British Heavy Metal
* Μάρτιν Μπερτς
* Samson
 |

 |